ארגונים בינלאומיים: עשרות עיתונאים נהרגו ב-2022 • לפחות שמונה נהרגו במתקפה הרוסית על אוקראינה • שיא של כל הזמנים במספר העיתונאים הכלואים ברחבי העולם
בשנת 2022 נהרגו ברחבי העולם 68 עיתונאים בשל עבודתם, כך לפי פרסום של הפדרציה הבינלאומית של העיתונאים (IFJ), איגוד המייצג למעלה מ-600 אלף עיתונאים ברחבי העולם. מדובר בעליה לעומת השנה שעברה, אז נהרגו לפי הארגון 47 עיתונאים ברחבי העולם. לפי ה-IFJ, המתקפה הרוסית על אוקראינה גבתה את חייהם של 12 עיתונאים, ארגוני פשיעה במקסיקו רצחו 11 עיתונאים והתמוטטות החוק והסדר בהאיטי גבו את חייהם של 11 עיתונאים נוספים. במזרח התיכון, מציינים ב-IFJ, עלה מספר העיתונאים ההרוגים בשנה החולפת לחמישה, לעומת שלושה בלבד בשנת 2021. בין ההרוגים בשנה החולפת גם עיתונאית אל-גזירה שירין אבו-עאקלה, שנהרגה מירי כוחות צה"ל. לפי חישוב ארגון עיתונאים ללא גבולות (RSF), ארגון עולמי שמרכזו בצרפת הפועל לשמירה על בטחונם של עיתונאים ברחבי העולם, 57 עיתונאים נהרגו בשנה החולפת בשל עבודתם, מתוכם 53 עיתונאים מקצועיים וארבעה עובדי כלי-תקשורת. המספרים מעט שונים מארגון לארגון בשל שיטות הבדיקה והמדדים לקביעת מי נהרג בשל עבודתו ומי נהרג בלי קשר אליה. גם בחישוב של RSF מדובר בעלייה לעומת שנת 2021, אז נהרגו לפי הארגון 48 עיתונאים. מתוך שמונה עיתונאים שנהרגו לפי הארגון באוקראינה, חמישה היו עיתונאים זרים. 20 מתוך כלל העיתונאים שנהרגו מצאו את מותם בסיקור אזורי מלחמה, 13 בשל סיקור פשע מאורגן ו-12 בשל סיקור שחיתות. גם ב-RSF מזכירים כמובן את הרג אבו-עאקלה. בפרסום נפרד של RSF סיכם הארגון את מספר העיתונאים שנהרגו ב-20 השנים האחרונות ומצא כי מספרם עומד על 1,668, כלומר כ-80 עיתונאים בשנה. מנקודת מבט זו, נראה שהשנה החולפת אכן לא היתה קטלנית במיוחד. השנים הקשות ביותר היו 2012-2013, אז נהרגו למעלה מ-140 עיתונאים בעיקר בגלל המלחמה בסוריה. עוד עולה מהתחשיב הרב-שנתי כי המדינה המסוכנת ביותר לעיתונאים בשני העשורים האחרונים היתה עיראק, שם נהרגו 299 עיתונאים, אחריה סוריה (279), מקסיקו (125) והפיליפינים (107). לפי הוועד להגנה על עיתונאים (CPJ), ארגון עצמאי ללא מטרות רווח שבסיסו בארצות-הברית, 38 עיתונאים נהרגו בשנת 2022 בשל עבודתם ועוד עובד תקשורת אחד. גם הם, כמובן, מונים את שירין אבו-אעקלה בין הקורבנות. אולם הדגש העיקרי בסיכומי ה-CPJ את השנה החולפת היה דווקא על מספר העיתונאים הכלואים ברחבי העולם, שהגיע לשיא של כל הזמנים. לפי נתוני הארגון, ב-1.12.2022 היו 363 עיתונאים שחירותם נשללה, זינוק של 20% לעומת התאריך המקביל אשתקד. המדינות שבהן כלואים העיתונאים הרבים ביותר הם איראן, סין, מיאנמר, טורקיה ובלארוס. באיראן היו בחודש שעבר 62 עיתונאים כלואים, וזאת על רקע המחאות שפרצו בעקבות מותה של מהסה אמיני, שנעצרה ועונתה בשל הפרת תקנות לבישת החגאב במדינה. מספר העיתונאיות העצורות באיראן חסר תקדים ועומד על 24, מתוכן 22 נעצרו מאז פרוץ המחאות. בסין ירד מעט מספר העיתונאים הכלואים מ-48 בשנת 2021 ל-43 בשנת 2022. חלק נכבד מהעצורים הם עיתונאים אויגרים, מיעוט נרדף במדינה. במיאנמר כלואים 42 עיתונאים, זינוק לעומת 30 בשנת 2021, אז התחוללה הפיכה במדינה וחונטה צבאית השתלטה עליה. בטורקיה כלואים 40 עיתונאים, גם כן זינוק לעומת 18 בשנת 2021. לעלייה תרם מעצרם של 25 עיתונאים כורדים במחצית השנייה של השנה החולפת בחשד למעורבות בטרור. בבלארוס כלואים 26 עיתונאים, כמחציתם טרם נידונו למאסר. במזרח התיכון מובילות מצרים (21) וסעודיה (11) בכליאת עיתונאים. ישראל לא מוזכרת בדו"ח ה-CPJ. עדכון, 25.1: ב-CPJ עדכנו את הנתונים ודיווחו כי בשנת 2022 נהרגו 67 עיתונאים ועובדי תקשורת, זינוק של כ-50% משנת 2021. לגבי 41 מההרוגים בשנה שעברה נקבע כי מותם קשור ישירות לעבודתם. עמותת "העין השביעית" מסייעת ל-RSF במידע על חופש העיתונות בישראל להורדת הקובץ (PDF, 4.43MB)